## Pravilnik o uvjetima i postupku sudjelovanja Vlade Republike Hrvatske u osnivanju fondova za gospodarsku suradnju

### NN 21/2010 (15.2.2010.), Pravilnik o uvjetima i postupku sudjelovanja Vlade Republike Hrvatske u osnivanju fondova za gospodarsku suradnju

MINISTARSTVO GOSPODARSTVA, RADA I PODUZETNIŠTVA

531

Na temelju članka V. Odluke o namjeri sudjelovanja u osnivanju fondova za gospodarsku suradnju (»Narodne novine«, broj 8/10), ministar nadležan za gospodarstvo donosi

PRAVILNIK

O UVJETIMA I POSTUPKU SUDJELOVANJA VLADE REPUBLIKE HRVATSKE U OSNIVANJU FONDOVA ZA GOSPODARSKU SURADNJU

I. OPĆE ODREDBE

Članak 1.

Ovim Pravilnikom, Ministarstvo gospodarstva, rada i poduzetništva, na temelju ovlaštenja iz članka V. Odluke o namjeri sudjelovanja u osnivanju Fondova za gospodarsku suradnju donesene na sjednici Vlade Republike Hrvatske održanoj 14. siječnja 2010. godine (»Narodne novine« br. 8/10, dalje u tekstu: Odluka) propisuje uvjete javnog poziva za sudjelovanje u osnivanju Fondova za gospodarsku suradnju, rok za prijavu, elemente koje treba sadržavati ponuda, uključujući najmanje podatke o ciljevima fonda, veličini fonda, naknadi za upravljanje i naknadi koja ovisi o prinosu fonda, djelokrugu odlučivanja povjereničkog odbora, način donošenja odluka povjereničkog odbora, kao i rokove i način poziva za uplatu te postupka provođenja ulaganja Vlade Republike Hrvatske u Fondove za gospodarsku suradnju, a i druga pitanja od značenja za provedbu Odluke.

Članak 2.

Ministarstvo gospodarstva, rada i poduzetništva, prilikom donošenja ovog Pravilnika vodi se posebno:

– ciljevima iz točke 1. Odluke: poticanje razvoja gospodarstva, očuvanje sadašnjih i stvaranje novih radnih mjesta, jačanje postojećih i pokretanje novih gospodarskih subjekata, pri čemu ovi ciljevi nemaju prednost nad ostvarivanjem dobiti kao osnovne svrhe fondova rizičnog kapitala utvrđene Zakonom o investicijskim fondovima,

– namjerom da se kroz tržišno načelo omogući sudjelovanje što većem broju zainteresiranih osoba za sudjelovanje u osnivanju Fondova za gospodarsku suradnju,

– namjerom da se kroz načelo transparentnosti sve zainteresirane osobe pravodobno i potpuno informira o uvjetima pod kojima Vlada Republike Hrvatske namjerava sudjelovati u osnivanju Fondova za gospodarsku suradnju.

Pojmovi

Članak 3.

U smislu ovog Pravilnika određeni pojmovi imaju značenje kako slijedi:

Fondovi za gospodarsku suradnju su investicijski fondovi koji se osnivaju i posluju sukladno Zakonu o investicijskim fondovima kao otvoreni investicijski fondovi rizičnog kapitala s privatnom ponudom, te u skladu s uvjetima iz točaka III. i IV. Odluke i ovim Pravilnikom.

Kvalificirani ulagatelj je kvalificirani ulagatelj u smislu Zakona o investicijskim fondovima, kojeg će Vlada Republike Hrvatske odrediti posebnom odlukom.

Privatni ulagatelji su svi kvalificirani ulagatelji u smislu Zakona o investicijskim fondovima, različiti od Kvalificiranog ulagatelja.

Ulagatelji su Kvalificirani ulagatelj i Privatni ulagatelji kada se u tekstu ovog Pravilnika spominju zajedno.

II. UVJETI POD KOJIMA VLADA REPUBLIKE HRVATSKE SUDJELUJE U OSNIVANJU FONDOVA ZA GOSPODARSKU SURADNJU

Članak 4.

Vlada Republike Hrvatske u osnivanju Fondova za gospodarsku suradnju sudjeluje putem Kvalificiranog ulagatelja kojeg će svojom odlukom odrediti Vlada Republike Hrvatske (u daljnjem tekstu: Kvalificirani ulagatelj).

Sukladno propisima Republike Hrvatske koji uređuju investicijske fondove rizičnog kapitala, Kvalificirani ulagatelj će u svoje ime, a za račun Vlade Republike Hrvatske u svaki od Fondova za gospodarsku suradnju uložiti iznos koji odgovara iznosu koji će u takav fond uložiti Privatni ulagatelji, u skladu s uvjetima i ograničenjima iz glave II. ovog Pravilnika.

Sukladno propisima Republike Hrvatske, Fondovima za gospodarsku suradnju mora upravljati društvo za upravljanje otvorenim investicijskim fondovima rizičnog kapitala s privatnom ponudom, koje je dobilo odobrenje Hrvatske agencije za nadzor financijskih usluga za obavljanje poslova osnivanja i upravljanja otvorenim investicijskim fondovima rizičnog kapitala s privatnom ponudom.

Ukupni iznos sredstava kojima će Vlada Republike Hrvatske sudjelovati u osnivanju Fondova za gospodarsku suradnju, iznosit će najviše do milijardu kuna.

Članak 5.

Veličina Fonda za gospodarsku suradnju iznosi najmanje 150.000.000,00 kuna.

Za osnivanje Fonda za gospodarsku suradnju, Privatni ulagatelji zajednički moraju preuzeti obvezu uplate od najmanje 75.000.000,00 kuna.

Maksimalna obveza uplate Vlade Republike Hrvatske prema jednom Fondu za gospodarsku suradnju može iznositi do 300.000.000,00 kuna.

Jedno društvo za upravljanje može upravljati samo jednim Fondom za gospodarsku suradnju.

Trajanje Fondova za gospodarsku suradnju

Članak 6.

Fondovi za gospodarsku suradnju se osnivaju na određeno vrijeme od deset godina uz mogućnost produljenja za maksimalni dodatni rok od dvije godine.

Odluku o produljenju trajanja pojedinog Fonda za gospodarsku suradnju za maksimalni dodatni rok od dvije godine donosi povjerenički odbor glasovima svih članova povjereničkog odbora.

Područje ulaganja Fondova za gospodarsku suradnju

Članak 7.

Fond za gospodarsku suradnju će isključivo ulagati u trgovačka društva koja imaju sjedišta u Republici Hrvatskoj i koja isključivo ili pretežito obavljaju svoju djelatnost na području Republike Hrvatske.

Depozitna banka

Članak 8.

Fondovi za gospodarsku suradnju moraju imati depozitnu banku. Troškovi depozitne banke terete imovinu pojedinog Fonda za gospodarsku suradnju.

Naknada za upravljanje

Članak 9.

Godišnja naknada za upravljanje Fondovima za gospodarsku suradnju, društvu za upravljanje, ne može biti viša od 2,0% od ukupne veličine Fonda za gospodarsku suradnju.

Naknada za upravljanje iz stavka 1. ovog članka naplaćuje se polugodišnje unaprijed.

Nakon isteka pet godina od osnivanja Fonda za gospodarsku suradnju, do kraja trajanja Fonda za gospodarsku suradnju, naknada za upravljanje izračunava se primjenom postotne stope iz stavka 1. ovog članka, na osnovicu koja je izračun nominalne vrijednosti ukupnih ulaganja umanjene za iznose ulaganja koje je Fond za gospodarsku suradnju prodao ili na drugi način njima raspolagao.

Pored naknade za upravljanje iz stavka 1. ovog članka, društvo za upravljanje također ima pravo na dio naknade vezane uz prinos Fonda za gospodarsku suradnju u iznosu od 20% ukupne dobiti Fonda za gospodarsku suradnju, koja se isplaćuje nakon što se ulagateljima isplati dobit u iznosu koji odgovara internoj stopi povrata na uložena sredstva u visini od 8% godišnje.

Za ulaganje u Fondove za gospodarsku suradnju ne plaća se ulazna i izlazna naknada.

Raspodjela dobiti

Članak 10.

Isplate, uključujući sredstva ostvarena prodajom ili drugim načinom raspolaganja udjelima u fondu, dividende, udjele u dobiti, kamate i druge prihode Fondova za gospodarsku suradnju, provodit će se na način da sve isplate idu Ulagateljima dok im se ne isplati svota jednaka ukupnom iznosu koji su Ulagatelji uplatili do trenutka raspodjele, za kupnju udjela u pojedinom Fondu za gospodarsku suradnju bilo da je novac korišten za ulaganja, plaćanje naknade za upravljanje ili za pokriće drugih troškova pojedinog Fonda za gospodarsku suradnju, uvećana za internu stopu povrata na uložena sredstva u visini od 8% godišnje (priority return).

Društvo za upravljanje ima pravo na 20% ukupne dobiti Fonda za gospodarsku suradnju koja se društvu za upravljanje isplaćuje nakon što se Ulagateljima isplati dobit u iznosu koji odgovara internoj stopi povrata na uložena sredstva u visini od 8% godišnje na ukupni iznos koji su Ulagatelji do trenutka ove raspodjele dobiti uplatili za kupnju udjela u pojedinom Fondu za gospodarsku suradnju bilo da je novac korišten za ulaganja, za plaćanje naknade za upravljanje ili za pokriće drugih troškova pojedinog Fonda za gospodarsku suradnju.

Izračun raspodjele dobiti izrađuje društvo za upravljanje prilikom svake podjele, a potvrđuje ga revizor pojedinog Fonda za gospodarsku suradnju jednom godišnje prilikom revizije financijskih izvješća.

Sva eventualna odstupanja u obračunima moraju se uskladit temeljem obračuna revizora u roku od 14 dana od provedene revizije.

Interna stopa povrata izračunava se prema sljedećoj formuli:

![](dodatni/407573.jpg)

Povjerenički odbor Fonda za gospodarsku suradnju

Članak 11.

Povjerenički odbor Fonda za gospodarsku suradnju ima najmanje sljedeća ovlaštenja:

– potvrđivati odluku o izboru revizora poslovanja Fonda za gospodarsku suradnju

– usvajati financijske izvještaje o poslovanju Fonda za gospodarsku suradnju

– donositi odluku o otkazu ugovora o upravljanju društvu za upravljanje sukladno odredbama statuta Fonda za gospodarsku suradnju

– donositi odluku o likvidaciji Fonda za gospodarsku suradnju

– davati obvezujuće mišljenje na prijedlog odluke o ulaganju i raspolaganju imovinom

– davati prethodnu suglasnost na izmjene i dopune statuta i prospekta Fonda za gospodarsku suradnju

– davati prethodnu suglasnost na pristup novih ulagatelja Fondu za gospodarsku suradnju.

Pravo glasa ulagatelja, odgovara razmjeru maksimalne obveze uplate pojedinog Ulagatelja.

Odluke povjereničkog odbora donose se većinom od 3/4 danih glasova Ulagatelja sukladno stavku 2. ovog članka.

Interese Vlade Republike Hrvatske u povjereničkom odboru zastupa Kvalificirani ulagatelj putem ovlaštenog predstavnika.

Način i rokovi poziva na uplatu sukladno preuzetoj obvezi ulaganja

Članak 12.

Godišnja obveza kvalificiranog ulagatelja na uplatu uloga u pojedini Fond za gospodarsku suradnju ne prelazi 1/5 iznosa ukupno preuzete obveze na uplatu u pojedini Fond za gospodarsku suradnju. Navedena obveza može se uvećati odlukom povjereničkog odbora. Odluka se donosi većinom glasova kako je to određeno u članku 11. ovog Pravilnika.

Društvo za upravljanje će uputiti poziv Ulagateljima da u roku ne kraćem od 7 dana uplati odgovarajući iznos sukladno ograničenju iz stavka 1. ovog članka. i

Na svako zakašnjenje uplate iz stavka 3. ovog članka, društvo za upravljanje je dužno naplatiti pripadajuću zakonsku zateznu kamatu.

Vlada Republike Hrvatske solidarno jamči za obvezu Kvalificiranog ulagatelja iz stavka 2. ovog članka.

Pristupanje novih Privatnih ulagatelja u Fond za gospodarsku suradnju

Članak 13.

Pristupanje novih Privatnih ulagatelja u Fondove za gospodarsku suradnju nakon osnivanja, moguće je sukladno propisima Republike Hrvatske koji uređuju investicijske fondove rizičnog kapitala.

U slučaju da prilikom pristupa novog Privatnog ulagatelja maksimalan iznos obveza na uplatu Vlade Republike Hrvatske od milijardu kuna još nije iscrpljen sudjelovanjem Kvalificiranog ulagatelja, Kvalificirani ulagatelj uvećat će obvezu na uplatu Vlade Republike Hrvatske za iznos jednak iznosu na uplatu kojeg se obvezuje novi Privatni ulagatelj prilikom pristupanja u Fond za gospodarsku suradnju, u skladu s ograničenjima iz članka 5. ovog Pravilnika.

Sukob interesa društva za upravljanje

Članak 14.

U cilju izbjegavanja sukoba interesa, pored ograničenja propisanih Zakonom o investicijskim fondovima, sredstva Fonda za gospodarsku suradnju društvo za upravljanje ne smije ulagati u:

– povezane osobe s društvom za upravljanje, ili

– u iste subjekte u koje je društvo za upravljanje ulagalo za račun nekog drugog fonda pod upravljanjem tog društva za upravljanje, ili s njima povezane subjekte;

osim ako za takvo ulaganje ne dobije suglasnost svih članova povjereničkog odbora Fonda za gospodarsku suradnju.

Zaštita ugleda Republike Hrvatske prilikom osnivanja Fondova za gospodarsku suradnju

Članak 15.

Ako procijeni da sudjelovanje pojedinog Privatnog ulagatelja u osnivanju Fonda za gospodarsku suradnju, utječe ili bi moglo utjecati na ugled Republike Hrvatske, odnosno pojedinog Fonda za gospodarsku suradnju, a vodeći se zaštitom interesa Republike Hrvatske Ministarstvo gospodarstva, rada i poduzetništva, zadržava pravo uvjetovati sudjelovanje Vlade Republike Hrvatske u osnivanju pojedinog Fonda za gospodarsku suradnju nesudjelovanjem takvog Privatnog ulagatelja.

III. POSTUPAK PROVOĐENJA ULAGANJA VLADE REPUBLIKE HRVATSKE U FONDOVE ZA GOSPODARSKU SURADNJU

Članak 16.

Ministarstvo gospodarstva, rada i poduzetništva, raspisat će u roku od osam dana od objave ove odluke u Narodnim novinama, javni poziv Privatnim ulagateljima za sudjelovanjem u osnivanju Fondova za gospodarsku suradnju.

Poziv će se objaviti u Narodnim novinama, te u najmanje dvije dnevne novine u Republici Hrvatskoj.

Adresati poziva

Članak 17.

Javni poziv upućen je svim fizičkim i pravnim osobama koje su zainteresirane za sudjelovanje u osnivanju Fondova za gospodarsku suradnju i mogu se kvalificirati kao Privatni ulagatelji.

Trajanje poziva

Članak 18.

Javni poziv za sudjelovanje u osnivanju Fondova za gospodarsku suradnju vrijedi do 31. prosinca 2010. godine ili do iscrpljenja maksimalnog iznosa sudjelovanja Vlade Republike Hrvatske od milijardu kuna, ovisno o tome koja od navedenih okolnosti nastupi ranije.

Ministarstvo gospodarstva, rada i poduzetništva, obavijestit će javnost i zainteresirane osobe o nastupu okolnosti iscrpljenja maksimalnog iznosa sudjelovanja Vlade Republike Hrvatske.

Prethodni postupak

Članak 19.

Svaka fizička i pravna osoba koja je zainteresirana za sudjelovanje u osnivanju Fondova za gospodarsku suradnju, može prijaviti svoju zainteresiranost Ministarstvu gospodarstva, rada i poduzetništva, u pisanom obliku.

Po prijavi zainteresiranosti, Ministarstvo gospodarstva, rada i poduzetništva, će zainteresiranoj osobi predati dokumentaciju za sudjelovanje u osnivanju fondova za gospodarsku suradnju.

Postupak osnivanja

Članak 20.

Zahtjev za preuzimanjem obveze uplate u pojedini Fond za gospodarsku suradnju koja odgovara iznosu koji će u takav fond uložiti Privatni ulagatelji podnosi se Ministarstvu gospodarstva, rada i poduzetništva.

Zahtjev podnosi društvo za upravljanje nakon što se ispune sljedeći uvjeti:

– Privatni ulagatelji izaberu društvo za upravljanje;

– Privatni ulagatelji se suglase s prijedlogom prospekta i statuta;

– društvo za upravljanje ishodi rješenje Hrvatske agencije za nadzor financijskih usluga o odobrenju statuta i prospekta pojedinog Fonda za gospodarsku suradnju;

Zahtjev mora sadržavati:

– Pisanu izjavu s ovjerenim potpisima kod javnog bilježnika od strane Privatnih ulagatelja da su za podnošenje zahtjeva iz stavka 1. ovlastili određeno društvo za upravljanje;

– Pisanu izjavu s ovjerenim potpisima kod javnog bilježnika od strane Privatnih ulagatelja, kojima određuju svoju maksimalnu obvezu uplate u pojedini Fond za gospodarsku suradnju;

– Statut i prospekt pojedinog Fonda za gospodarsku suradnju zajedno s rješenjem Hrvatske agencije za nadzor financijskih usluga o odobrenju statuta i prospekta.

Zahtjevi se zaprimaju osobnom dostavom u prijemni ured Ministarstva gospodarstva, rada i poduzetništva.

Ministarstvo gospodarstva, rada i poduzetništva, dužno je u roku od pet radnih dana od zaprimanja zahtjeva utvrditi da li podneseni statut i prospekt pojedinog Fonda za gospodarsku suradnju odgovora uvjetima sudjelovanja Vlade Republike Hrvatske u osnivanju Fondova za gospodarsku suradnju iz glave II. ovog Pravilnika i ako utvrdi suglasnost navedenih uvjeta, izdat će pisanu potvrdu o sukladnosti, te o toj činjenici obavijestiti Kvalificiranog ulagatelja.

U slučaju da Ministarstvo gospodarstva, rada i poduzetništva utvrdi da podneseni statut i prospekt pojedinog Fonda za gospodarsku suradnju ne odgovora uvjetima sudjelovanja Vlade Republike Hrvatske u osnivanju Fondova za gospodarsku suradnju, dužan je u roku pet radnih dana od zaprimanja zahtjeva pismeno izvijestiti društvo za upravljanje o uvjetima zbog kojih statut i prospekt pojedinog Fonda za gospodarsku suradnju ne odgovora uvjetima sudjelovanja. U takvom slučaju, društvo za upravljanje ovlašteno je podnijeti novi zahtjev za preuzimanje obveze uplate koji će se razmatrati s obzirom na dan podnošenja novog zahtjeva.

U slučaju da Ministarstvo gospodarstva, rada i poduzetništva utvrdi da sudjelovanje pojedinog Privatnog ulagatelja utječe ili bi moglo utjecati na ugled Republike Hrvatske dužno je u roku tri radna dana od zaprimanja zahtjeva pismeno obavijestiti društvo za upravljanje da sudjelovanje Vlade Republike Hrvatske u osnivanju pojedinog Fonda za gospodarsku suradnju uvjetuje nesudjelovanjem takvog Privatnog ulagatelja. U navedenom slučaju, društvo za upravljanje dužno je u roku tri radna dana od zaprimanja obavijesti, obavijestiti Ministarstvo gospodarstva, rada i poduzetništva, da li sporni Privatni ulagatelj odustaje od ulaganja u kojem slučaju, će Ministarstvo gospodarstva, rada i poduzetništva u narednom roku od tri radna dana od zaprimanja takve obavijesti izdati pisanu potvrdu o sukladnosti te o navedenom izvijestiti Kvalificiranog ulagatelja. U slučaju da društvo za upravljanje ne obavijesti Ministarstvo gospodarstva, rada i poduzetništva o odustanku spornog Privatnog ulagatelja u roku od pet radnih dana od zaprimanja obavijesti ili obavijesti da sporni Privatni ulagatelj ne odustaje od ulaganja, smatrat će se da društvo za upravljanje uopće nije podnijelo zahtjev.

Kvalificirani ulagatelj dužan je, nakon što Ministarstvo gospodarstva, rada i poduzetništva izda potvrdu o sukladnosti, u roku od pet radnih dana od izdavanja potvrde o sukladnosti izjaviti i potpisati svu potrebnu dokumentaciju kojom preuzima obvezu uplate u pojedini Fond za gospodarsku suradnju i svu drugu dokumentaciju i izjave koje su potrebne radi osnivanja pojedinog Fonda za gospodarsku suradnju.

Iscrpljivanje maksimalnog iznosa sudjelovanja Vlade Republike Hrvatske

Članak 21.

Ministarstvo gospodarstva, rada i poduzetništva obavijestit će svaku zainteresiranu osobu iz članka 19. ovog Pravilnika o zaprimanju svakog zahtjeva za preuzimanjem obveze uplate u Fond za gospodarsku suradnju.

Kada zaprimi zahtjev iz članka 20. ovog Pravilnika kojim se iscrpljuje maksimalni iznos sudjelovanja Vlade Republike Hrvatske, Ministarstvo gospodarstva, rada i poduzetništva o tome će obavijestiti svaku zainteresiranu osobu iz članka 19. ovog Pravilnika. Novi zahtjevi iz članka 20. ovog Pravilnika odobrit će se samo u slučaju da temeljem prethodno zaprimljenih zahtjeva ne dođe do osnivanja Fondova za gospodarsku suradnju.

Stupanje na snagu Pravilnika

Članak 22.

Ovaj Pravilnik stupa na snagu danom objave u »Narodnim novinama«.

Klasa: O11-01/10-01/08

Urbroj: 526-01/04-10-5

Zagreb, 15. veljače 2010.

Ministar gospodarstva,
rada i poduzetništva
mr. sc. Đuro Popijač, v. r.

Pravilnik, NN 21/2010-531